Madwar 350 uffiċjal jinsabu għaddejin bit-tfittxija għaż-żagħżugħ ta' 29 sena li lbieraħ spara u qatel tliet persuni fi Strasburgu Il-Gvern Franċiż għolla l-livell tal-allert għal dak massimu hekk kif il-Pulizija għadha għaddejja bit-tfittxija għaż-żagħżugħ li lbieraħ filgħaxija qabad jispara f’suq tal-Milied fiċ-ċentru ta’ Strasburgu. Madwar 350 uffiċjal qed ifittxu lis-suspettat, bid-Deputat Ministru għall-Intern jisħaq li jista’ jagħti l-każ li ż-żagħżugħ laħaq ħarab minn Franza. Tliet persuni tilfu ħajjithom waqt dan l-attakk. 13 oħra weġġgħu, bi tmienja minnhom jinsabu fil-periklu tal-mewt. Jidher li s-suspettat għandu 29 sena u huwa magħruf mal-awtoritajiet fejn saħansitra kien ħarab mill-ħabs. L-attakk seħħ ilbieraħ għall-ħabta tat-8:00pm f’wieħed mis-swieq tal-Milied li jattira eluf ta’ persuni kull sena. Il-motiv wara dan l-attakk għadu mhux magħruf. Fil-passat, Strasburgu kienet fil-mira ta’ attakki terroristiċi. Fis-sena 2000, l-istess suq tal-Milied kien fiċ-ċentru ta’ attakk tal-al-Qaeda li kien falla. Għaxar militanti Iżlamiċi kienu nstabu ħatja li kienu qed jippjanaw attakk lejlet l-ewwel tas-sena.